PHOTOS: तीन घंटे तक नदी में फंसी रही सांसें, दो युवक पिलर पर अटके रहे

(जयपुर रोड के पास डाई नदी में दो युवक बहते हुए लोहे के पिलर को पकड़ लिया और तीन घंटे तक वहां लटके रहे।)

अजमेर/जयपुर. जयपुर रोड स्थित धूवालिया गांव के पास डाई नदी की पुलिया पर लसाडि़या बांध की चादर देखने गए तीन युवक गुरुवार को बह गए। दो ने तो नदी में बने पिलर्स को पकड़ जान बचा ली। तीसरा शख्स तेज बहाव से नहीं बच पाया। गुर्जरवाड़ा निवासी श्योजीराम, अमरचंद और राधाकिशन पानी का बहाव देखने पुलिया पर पहुंचे थे। थोड़ी देर में पुलिया पर बहाव तेज हो गया। तीनों का संतुलन बिगड़ा और वे नदी में गिर गए। श्योजीराम ने पुलिया के पास ही पिलर को पकड़ लिया। दूसरा शख्स अमरचंद 100 मीटर बहने के बाद नदी के बीच बने पिलर तक पहुंच गया। अमरचंद करीब तीन घंटे पिलर को पकड़ लटका रहा। हादसा दोपहर 1 बजे हुआ। रेस्क्यू टीम चार बजे मौके पर आई और अमरचंद को बचाया।

बनास में भी हादसा, ट्रक फंसा, रस्सी के सहारे 20 मजदूरों को बचाया

गुरुवार को टोंक की बनास नदी के गहलोद घाट पर रपटे में एक ट्रक फंस गया। इसमें 20 मजदूर सवार थे। पानी के बहाव में रपट पर फंसे ट्रक से डेढ़ घंटे की मशक्कत के बाद इन्हें रस्से से सुरक्षित निकाल लिया गया।

कमजोर से सामान्य हुआ मानसून

अजमेर, भीलवाड़ा और बारां में बाढ़ के हालात

करौली : प्रशासन ने दिए 4 गांव खाली करने के निर्देश

बीसलपुर बांध का जलस्तर 312.72 आरएल मी. हुआ

प्रदेश के विभिन्न अंचलों से- प्रदेश में मानसून जमकर बरस रहा है। कमजोर से अब सामान्य हो चुका है। अजमेर, भीलवाड़ा और बारां में बाढ़ जैसे हालात हो गए हैं। अजमेर के भिनाय में गुरुवार को 274 मिमी पानी बरसा। इसी तरह बारां के शाहाबाद में 257 मिमी और भीलवाड़ा के हुरड़ा में 238 मिमी बािरश हुई। प्रदेशभर में कई जगह उफने नदी-नालों की वजह से रास्ते बंद हो गए हैं। करणपुर (करौली) में चार गांवों के लोगों को सुरक्षित स्थान पर जाने के निर्देश दिए गए हैं। प्रदेश में वर्षाजनित हादसों में गुरुवार को चार लोगों की मौत हुई।

आगे की स्लाइड्स में देखें नदी में फंसे ट्रक से 25 लोगों को कैसे निकाला गया...